钦定古今图书集成/理学汇编/经籍典/第150卷 > 程大昌诗议 > 八 论豳诗非七月
## 钦定古今图书集成/理学汇编/经籍典/第150卷 > 程大昌诗议 > 八 论豳诗非七月

《周礼》“《籥章》龡《豳诗》《豳雅》《豳颂》”，则豳疑于入乐矣。然予
尝取《周官》凡尝及乐者，反复推考，以类证类，然后知
《籥章》之谓《豳诗》《豳雅》《豳颂》者，非今《七月》等诗也。盖自
《大司乐》以下，诗之入乐者皆枚数其篇，若名，如《九夏》
之《王夏》《肆夏》，《大射》之《驺虞》《狸首》，是其证也。而未尝有
如《籥章》所龡，概举《诗》《雅》《颂》三体，无分其为何篇何名
者也。夫既于篇章无所主指，固不可亿其为诗矣。设
如所云，即《诗》《雅》《颂》自是三类，使一类但有一诗，岂其
不为三诗乎？今考诸《豳》，为诗凡七，独《七月》一篇与迎
气、祈祭相入，至《鸱、鸮》以下六篇，皆明指周公居东时
事，既与迎气、祈祭绝不相类，又无缘可混《雅》《颂》以为
名。郑氏必欲附会，乃取七月而三分之，曰：“此《风》也，此
《雅》也，此《颂》也，一诗而杂三体”，吾不敢亿断其然乎？不
也。然独质诸《论语》，夫子以《雅》《颂》得所始为乐正，则《雅》
《颂》混为一诗，其得为正乎？既不得为正，岂不为夫子
之所刊削也乎？且又有不通者，用以入乐，其全奏乎？
抑断章而龡乎？使其全奏，则一乐所举，凡三夺其伦
籥？章其失职矣。使断章而取，自应别《七月》而三奏之，
不应杂三体以为一诗也。郑氏既欲曲取《七月》以实
《籥章》，而《籥章》所龡“《诗》也、《雅》也、颂也”是已，鼎立为三。细
而推之，三者之中，《诗》之名既可以该括《雅》《颂》，而《七月》
一诗又惑于诸儒所谓《国风》中若从《籥章》之旧而谓
之诗，则是于四始独遗《国风》，于是又舍《籥章》本文而
自出己语，独改《豳诗》以为《豳风》，而曰“此诗即籥章氏
所龡者也。”此可以见其迁就无据之甚矣。欧阳文忠
公疑别有《豳诗》，于今不存，所谓理至之言，不得不服
者，吾取以为断也。盖古今事有偶相类者，夫子闻《韶》
于《齐》，而齐亦有《角招》《征招》，释者读招如《韶》，后世因其
语而和之曰：“《角招》《征招》，是诚《韶》之遗音。在”《齐》者今，去
古日远，安知前人此说不有传授，亦未敢必谓其非
也。赖《孟子》载此《诗》本语曰“畜君何尤”，又从而辨之曰：
“畜君者，好君也”，然后今世得以知其为景公君臣相
说之乐，而非舜《韶》也。今郑氏以《籥章》所龡之《豳》《诗》，《雅》
《颂》适与《豳》同，而遂取是三体于《七月》一诗，则《招》同于
《韶》，且又在《齐》，其亦可指以为虞舜“九成”者矣。天下事
正不可如此牵合也。